# Príspevky pre občana

**§ 32 - Náhrada časti cestovných výdavkov uchádzača o zamestnanie**, ktoré súvisia s absolvovaním vstupného pohovoru alebo výberového konania u zamestnávateľa alebo s účasťou na skupinovom sprostredkovaní zamestnania, ktoré organizuje ústredie alebo úrad na území SR pre zamestnávateľa z členského štátu Európskej únie, ak sú cestovné výdavky vyššie ako suma ustanovená všeobecne záväznými právnym predpisom, ktoré vydá ministerstvo. Cestovnými výdavkami sa rozumejú výdavky na dopravu hromadnými dopravnými prostriedkami z miesta trvalého pobytu alebo z miesta prechodného pobytu/potrebné zdokladovať/, a ak z miesta trvalého pobytu alebo z miesta prechodného pobytu nepremávajú dopravné prostriedky, z miesta s dostupnosťou k hromadným dopravným prostriedkom do miesta konania vstupného pohovoru, výberového konania alebo skupinového sprostredkovania zamestnania, ktoré organizuje ústredie alebo úrad na území SR pre zamestnávateľa alebo pre zamestnávateľa z členského štátu EÚ, a späť.

Náhrada časti cestovných výdavkov sa poskytuje na základe písomnej žiadosti uchádzača o zamestnanie, ku ktorej je potrebné priložiť:

1. Potvrdenie o absolvovaní vstupného pohovoru alebo výberového konania / Potvrdenie o **účasti na skupinovom sprostredkovaní zamestnania, ktoré organizoval(o) Ústredie práce, sociálnych vecí a rodiny alebo úrad práce, sociálnych vecí a rodiny** na území Slovenskej republiky pre zamestnávateľa alebo pre zamestnávateľa z členského štátu Európskej únie
- Originál cestovných lístkov *(v prípade, ak uchádzač o zamestnanie doloží zľavnený cestovný lístok, spolu s preukázanými cestovnými lístkami je povinný doložiť aj kópiu preukazu (karty), na základe ktorého sa zľava uplatňuje)*
2. Potvrdenie o prechodnom pobyte *(v prípade, ak uchádzač o zamestnanie tento údaj uvedie v tejto žiadosti)*
3. Fotokópia kartičky vydanej bankou, na ktorej je uvedené číslo účtu a identifikačné údaje uchádzača o zamestnanie - dispozičnej karty *(v prípade poukázania finančných prostriedkov na účet v banke)*

Písomnú žiadosť o náhradu časti cestovných výdavkov vrátane vyššie uvedených príloh je potrebné predložiť do desiatich pracovných dní po ukončení mesiaca, v ktorom vznikol nárok na poskytnutie príspevku na náhradu časti cestovných výdavkov.

**§ 52 - Príspevok na aktivačnú činnosť formou menších obecných služieb pre obec alebo formou menších služieb pre samosprávny kraj**

Aktivačná činnosť formou menších obecných služieb pre obec alebo formou menších služieb pre samosprávny kraj je podpora udržiavania pracovných návykov dlhodobo nezamestnaného občana, ktorý je poberateľom dávky v hmotnej núdzi a príspevkov k dávke v hmotnej núdzi.

Príspevok sa poskytuje na základe uzatvorenej písomnej dohody medzi úradom a obcou na úhradu časti nákladov, ktoré súvisia s vykonávaním menších obecných služieb pre obec.

Konkrétna výška príspevku je závislá na dohodnutom počte UoZ, na dohodnutom týždennom rozsahu vykonávania aktivačnej činnosti. UoZ vykonáva aktivačnú činnosť prvý krát poskytuje sa príspevok najviac vo výške **79,40 €.** UoZ vykonávajúci aktivačnú činnosť druhý a tretí krát poskytuje sa príspevok najviac vo výške **45,40 €.**

Ďalej na úhradu časti celkovej ceny práce zamestnanca, ktorý organizuje menšie obecné služby pre obec.

Jednotná základná výška príspevku na úhradu časti celkovej ceny práce zamestnanca, ktorý organizuje menšie obecné služby pre obec na jedného UoZ na mesiac je **34,00 €.**

Aktivačný príspevok podľa § 12 ods. 4 písm. c) zákona o pomoci v hmotnej núdzi patrí občanovi v hmotnej núdzi, ktorý je dlhodobo nezamestnaný občan vedený v evidencii UoZ a je poberateľom dávky v hmotnej núdzi a príspevkov v hmotnej núdzi, ak sa zúčastňuje na vykonávaní menších obecných služieb pre obec organizovaných obcou organizovaných na základe písomne uzatvorenej dohody s úradom PSVR alebo obcou.

**Predkladanie žiadostí:**

Obec, rozpočtová organizácia alebo príspevková organizácia, ktorej zriaďovateľom je obec , predkladá žiadosť v písomnej podobe vrátane príloh.

Prílohy k žiadosti:

¤ doklad identifikujúci štatutárneho zástupcu

¤ zámer organizovania aktivačnej činnosti UoZ, s podrobným popisom činnosti, hlavné aktivity zámeru, kalkuláciu predpokladaných nákladov, očakávaný kvantifikovaný prínos oproti stavu pred začatím organizovania aktivačnej činnosti, ktorého výstupom bude správa o dosiahnutí prínosu aktivačných činností, ktorú obec predkladá úradu PSVR pri ukončení dohody a hlavné aktivity zámeru

¤ špecifikácia oprávnených výdavkov, s podrobným popisom osobných ochranných pracovných prostriedkov, pracovným náradím a pracovnými pomôckami pre UoZ a ďalšími nákladmi súvisiacimi s aktivačnou činnosťou.

¤ rozsah vykonávania aktivačnej činnosti UoZ- denný rozsah začiatku a konca vykonávania aktivačnej činnosti UoZ

¤ v prípade, ak je subjekt platcom DPH, predkladá aj Osvedčenie o registrácii

¤ doklad identifikujúci štatutárneho zástupcu (menovací dekrét, uznesenie zo zasadnutia OZ )

¤ Menný zoznam UoZ

¤ Doklady podľa §70 zákona č.5/2004 Z.z. o službách zamestnanosti preukazujúce:

a/ splnenie daňových povinností,

b/ splnenie povinnosti odvodu preddavku na poistné na zdravotné poistenie,poistného na soc. poistenie a príspevku na starobné dôchodkové sporenie,

c/ skutočnosť, že nemá evidované neuspokojené nároky svojich zamestnancov vyplývajúce z pracovného pomeru,

d/ skutočnosť, že nie je v konkurze, v likvidácií, v súdom určenej správe alebo v inom podobnom konaní,

e/ skutočnosť, že nemá voči úradu záväzky , resp. čestné vyhlásenie o uvedených skutočnostiach

Na základe kompletnej žiadosti uzatvára ÚPSVaR dohodu so žiadateľom o poskytnutí finančného príspevku na aktivačnú činnosť.

**Účel príspevku**

Príspevok sa poskytuje na úhradu časti nákladov na:

**-** úrazové poistenie dlhodobo nezamestnaných občanov

**-** časti nákladov na osobné ochranné pracovné prostriedky

- časti celkovej ceny práce zamestnanca, ktorý organizuje aktivačnú činnosť

- časti nákladov na pracovné náradie

- ďalšie náklady, ktoré súvisia s aktivačnou činnosťou (ich oprávnenosť posudzuje ÚPSVaR)

**§ 53 - Príspevok na dochádzku za prácou**

Príspevok na dochádzku za prácou je mesačná **úhrada časti cestovných výdavkov na dochádzku** z miesta trvalého pobytu, resp. prechodného pobytu do miesta výkonu zamestnania uvedeného v pracovnej zmluve **a späť**.

**Výška príspevku** je **najviac 135 € mesačne** v závislosti od vzdialenosti bydliska a miesta výkonu zamestnania.

**Žiadateľ je občan, ktorý bol UoZ, vedeným v evidencii uchádzačov o zamestnanie najmenej tri mesiace, ak bol vyradený z evidencie UoZ podľa § 36 ods. 1 písm. a) z dôvodu nástupu do zamestnania, ak o tento príspevok písomne požiada, a to najneskôr do jedného mesiaca od nástupu do zamestnania.**

**Príspevok** sa poskytuje občanovi na dochádzku za prácou z miesta trvalého alebo prechodného pobytu (o ktorom má občan príslušný doklad) do miesta výkonu zamestnania za použitia hromadných dopravných prostriedkov. Príspevok sa poskytuje občanovi **najviac počas 6 mesiacov** od nástupu do zamestnania.

**Doklady potrebné k poskytnutiu príspevku:**

**a)** Žiadosť o príspevok na dochádzku za prácou a poučenie
**b)** Čestné vyhlásenia
**c)** Potvrdenie zamestnávateľa preukazujúce miesto výkonu zamestnania /ak toto nie je zhodné s miestom výkonu zamestnania uvedeným v pracovnej zmluve /

**d)** Potvrdenie zamestnávateľa o trvaní pracovného pomeru zamestnanca

**e)**Fotokópia pracovnej zmluvy
**f)** Potvrdenie o prechodnom pobyte, ak tento údaj uvedie žiadateľ v žiadosti

**g)** Fotokópia kartičky vydanej bankou, na ktorej je uvedené číslo účtu

Opätovne je možné poskytnúť príspevok po uplynutí **2 rokov** od **ukončenia obdobia jeho poskytovania.**

Žiadateľ predkladá potvrdenie zamestnávateľa samostatne za každý mesiac kalendárny mesiac, za ktorý žiada o príspevok.

Vyplácanie príspevku - príspevok poskytne ÚPSVaR do 30 kalendárnych dní odo dňa preukázania trvania zamestnania, a to **bezhotovostným prevodom**.

**§ 49 - Príspevok na samostatnú zárobkovú činnosť**

 **Príspevok na samostatnú zárobkovú činnosť** (ďalej len „príspevok na SZČ“) **môže úrad** práce, sociálnych vecí a rodiny (ďalej len „úrad“) **poskytnúť** **na čiastočnú úhradu nákladov** súvisiacich s prevádzkovaním samostatnej zárobkovej činnosti (ďalej len „SZČ“) uchádzačovi o zamestnanie (ďalej len „UoZ“):

- ktorý bol vedený v evidencii UoZ **najmenej 3 mesiace;**

- alebo, ktorý bol vedený v evidencii UoZ **najmenej 12 mesiacov** v prípade, že v období 6 mesiacov pred zaradením do evidencie UoZ pozastavil alebo skončil prevádzkovanie SZČ,

- ktorý bude samostatne zárobkovo činnou osobou (ďalej len „SZČO“), ktorá bude prevádzkovať živnosť v zmysle zákona č. 455/1991 Zb. o živnostenskom podnikaní (živnostenský zákon) v znení neskorších predpisov;

- ktorý bude vykonávať poľnohospodársku výrobu vrátane hospodárenia v lesoch podľa § 12a až 12e zákona č. 105/1990Zb. o súkromnom podnikaní občanov v znení neskorších predpisov;

- ktorý o príspevok **požiada písomne**;

- ktorý bude SZČ prevádzkovať **nepretržite najmenej tri roky**.

**Žiadosť** o poskytnutie finančného príspevku podáva UoZ **písomne na úrad, v ktorého územnom obvode bude prevádzkovať SZČ.** Príspevok teda poskytuje úrad, v ktorého územnom obvode občan vytvorí pracovné miesto na SZČ.

V prípade poskytnutia príspevku z prostriedkov Európskej únie a zdrojov štátneho rozpočtu Slovenskej republiky je pre poskytnutie uvedeného príspevku potrebné splniť kritériá oprávneného územia a oprávnenej cieľovej skupiny v rámci uvedeného národného projektu, o čom žiadateľa bližšie poinformuje miestne príslušný úrad. V rámci konkrétneho národného projektu nemožno poskytnúť príspevok žiadateľom, ktorí nie sú z oprávnenej cieľovej skupiny v rámci uvedeného národného projektu.

Súčasťou žiadosti sú povinné prílohy vrátane podnikateľského zámeru spolu s kalkuláciou nákladov na prevádzkovanie príslušnej SZČ, ktoré sa po predložení stávajú súčasťou žiadosti o príspevok (viď príloha „Žiadosť o poskytnutie príspevku“). Podnikateľský zámer spolu s kalkuláciou nákladov sú podkladom na posúdenie komisiou vytvorenou výborom pre otázky zamestnanosti.

**Úrad môže zabezpečiť** absolvovanie prípravy na začatie prevádzkovania SZČ pre UoZ, ktorý sa pripravuje na začatie prevádzkovania SZČ.

UoZ po splnení všetkých zákonom stanovených predpokladov uzatvorí s príslušným úradom dohodu o poskytnutí príspevku, v ktorej sa zaväzuje, že začne prevádzkovať SZČ a bude ju prevádzkovať nepretržite najmenej tri roky v súlade s predloženou žiadosťou, podnikateľským zámerom a kalkuláciou nákladov. Príspevok sa poskytuje na úhradu nákladov súvisiacich s prevádzkovaním SZČ uvedených v podnikateľskom zámere a musí byť použitý v období od účinnosti podpísanej dohody, v zmysle termínov uvedených v príslušnej dohode, najneskôr do ukončenia záväzku na prevádzkovanie SZČ.

**Výška príspevku** je závislá od celkovej ceny práce (CCP), typu regiónu oprávneného na poskytovanie štátnej pomoci a od priemernej miery evidovanej nezamestnanosti v okrese, v ktorom bude uchádzač o zamestnanie prevádzkovať SZČ.

Výška príspevku na SZČ od 1. januára 2016:

|  |  |  |  |
| --- | --- | --- | --- |
|  | **100 %****najviac** | **60%****najviac** | **40 %****najviac** |
| bratislavský kraj: 2,5 násobok CCP | **2 903,37** | **1 742,02** | **1 161,35** |
| ostatné kraje s priemernou MEN ≤ ako je celoslovenský priemer: 3-násobok CCP | **3 484,05** | **2 090,43** | **1 393,62** |
| ostatné kraje s priemernou MEN > ako je celoslovenský priemer: 4-násobok CCP | **4 645,40** | **2 787,24** | **1 858,16** |

Úrad poskytne **najviac** **60 %** výšky príspevku do 30 kalendárnych dní odo dňa uzatvorenia dohody o poskytnutí príspevku a zvyšnú časť príspevku, t. j. **max. 40 % výšky príspevku** poskytne úrad **po predložení prvej správy o prevádzkovaní SZČ** a o čerpaní poskytnutého príspevku po uplynutí 12 mesiacov prevádzkovania SZČ.

Príspevok na SZČ poskytuje úrad, v ktorého územnom obvode občan vytvorí pracovné miesto na SZČ.

Za každý rok prevádzkovania SZČ, počas trojročného obdobia nepretržitého prevádzkovania SZČ, **príjemca príspevku predkladá správu o čerpaní poskytnutého príspevku a o prevádzkovaní SZČ.**

Prvú správu o čerpaní poskytnutého príspevku, vrátane predloženia dokladov preukazujúcich vynaložené náklady a o prevádzkovaní SZČ za obdobie prvého roku podnikania predkladá príjemca príspevku po uplynutí 12 mesiacov prevádzkovania SZČ najneskôr do 3 mesiacov od ukončenia 12 - mesačného prevádzkovania SZČ.

Druhú správu o čerpaní poskytnutého príspevku, vrátane predloženia dokladov preukazujúcich vynaložené náklady a o prevádzkovaní SZČ za obdobie druhého roka prevádzkovania SZČ predkladá príjemca príslušnému úradu najneskôr do 3 mesiacov od ukončenia dvojročného obdobia prevádzkovania SZČ.

Poslednú, záverečnú správu o čerpaní poskytnutého príspevku do plnej výšky (100 %) poskytnutého príspevku, vrátane predloženia dokladov preukazujúcich vynaložené náklady a o prevádzkovaní SZČ predkladá príjemca príspevku do troch mesiacov po uplynutí záväzku v zmysle príslušnej dohody uzatvorenej s úradom.

**Na príspevok na samostatnú zárobkovú činnosť nie je právny nárok.**

**Príspevok je možné opätovne poskytnúť** najskôr po uplynutí ôsmich rokov od začatia prevádzkovania SZČ, na ktorej prevádzkovanie bol občanovi poskytnutý príspevok.

**Príspevok sa neposkytuje** UoZ, ktorý je občanom so zdravotným postihnutím, ktorému bol poskytnutý príspevok podľa § 57 a § 60 zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov.

**Použitie príspevku musí byť preukázateľné** počas obdobia desiatich rokov od ukončenia záväzku vykonávať SZČ. V prípade poskytnutia príspevku z prostriedkov Európskej únie a zdrojov štátneho rozpočtu Slovenskej republiky až do 31.12.2028.

**Príspevok na vykonávanie absolventskej praxe - § 51**

**Účelom absolventskej praxe je:**

* získanie odborných zručností a praktických skúseností u zamestnávateľa, ktoré zodpovedajú dosiahnutému stupňu vzdelania absolventa školy v príslušnej skupine učebných odborov alebo študijných odborov.

**Za absolventa školy sa považuje:**

* občan mladší ako 26 rokov veku, ktorý ukončil príslušným stupňom vzdelania sústavnú prípravu na povolanie v dennej forme štúdia pred menej ako dvomi rokmi a od jej ukončenia nemal pravidelne platené zamestnanie.

**Podmienky poskytovania príspevku na vykonávanie absolventskej praxe:**

* absolventská prax sa môže vykonávať na základe uzatvorenej dohody o absolventskej praxi medzi úradom práce, sociálnych vecí a rodiny a medzi absolventom školy, ***ktorý je vedený v evidencii*** úradu práce, sociálnych vecí a rodiny ***najmenej jeden mesiac***.

**Vykonávanie absolventskej praxe:**

* absolventská prax sa môže vykonávať na základe uzatvorenej písomnej dohody o absolventskej praxi medzi absolventom školy, ktorý je vedený v evidencii uchádzačov o zamestnanie najmenej jeden mesiac a úradom práce, sociálnych vecí a rodiny a na základe uzatvorenej písomnej dohody medzi úradom práce, sociálnych vecí a rodiny a zamestnávateľom,
* absolventská prax sa vykonáva najmenej 3 mesiace a najviac 6 mesiacov, bez možnosti jej predĺženia a opakovaného vykonávania, v rozsahu 20 hodín týždenne,
* začiatok vykonávania absolventskej praxe a jej rozsah určuje zamestnávateľ,
* počas vykonávania absolventskej praxe má absolvent školy nárok na voľno v rozsahu desiatich pracovných dní, ktorý vzniká najskôr po uplynutí dvoch mesiacov vykonávania absolventskej praxe,
* po skončení absolventskej praxe vydá zamestnávateľ absolventovi školy potvrdenie o vykonaní absolventskej praxe,
* počas vykonávania absolventskej praxe absolvent školy ostáva v evidencii uchádzačov o zamestnanie príslušného úradu práce, sociálnych vecí a rodiny.

**Výška príspevku na vykonávanie absolventskej praxe:**

* počas vykonávania absolventskej praxe príslušný úrad práce, sociálnych vecí a rodiny uhrádza absolventovi školy mesačný paušálny príspevok ***vo výške 65 % sumy životného minima*** poskytovaného jednej plnoletej fyzickej osobe podľa zákona č. 601/2003 Z.z. o životnom minime a o zmene a doplnení niektorých zákonov v znení neskorších predpisov na úhradu jeho nevyhnutných osobných výdavkov spojených s vykonávaním absolventskej praxe,
* paušálny príspevok na vykonávanie absolventskej praxe absolventovi školy uhrádza príslušný úrad práce, sociálnych vecí a rodiny do 15 pracovných dní po uplynutí kalendárneho mesiaca, za ktorý sa paušálny príspevok poskytuje.

**Krátenie príspevku na vykonávanie absolventskej praxe:**

* paušálny príspevok na vykonávanie absolventskej praxe sa kráti za dni voľna, na ktoré má absolvent školy nárok v rozsahu 10 pracovných dní najskôr po uplynutí dvoch mesiacov vykonávania absolventskej praxe, za dni neprítomnosti absolventa školy na absolventskej praxi z dôvodu jeho dočasnej pracovnej neschopnosti, z dôvodu ošetrovania člena rodiny a za ďalšie dni neprítomnosti na základe evidencie dochádzky, ktorú zamestnávateľ predkladá mesačne do desiatich pracovných dní úradu práce, sociálnych vecí a rodiny.

**Absolvent školy je povinný najmä:**

* vykonávať absolventskú prax u zamestnávateľa dohodnutého úradom práce, sociálnych vecí a rodiny,
* dodržiavať všeobecne záväzné právne predpisy, vnútorné predpisy zamestnávateľa a predpisy na zaistenie bezpečnosti a ochrany zdravia pri vykonávaní absolventskej praxe, s ktorými bol preukázateľne oboznámený,
* uhradiť úradu práce, sociálnych vecí a rodiny náhradu škody, ktorú spôsobil zamestnávateľovi úmyselným konaním,
* uzatvoriť poistnú zmluvu o úrazovom poistení počas vykonávania absolventskej praxe.

**Úrad práce, sociálnych vecí a rodiny je povinný najmä:**

* poskytnúť absolventovi školy náhradu poistného na úrazové poistenie počas vykonávania absolventskej praxe,
* zabezpečiť absolventovi školy vykonávanie absolventskej praxe u dohodnutého zamestnávateľa,
* uhrádzať absolventovi školy paušálny príspevok vo výške 65 % sumy životného minima mesačne do 15 pracovných dní po uplynutí kalendárneho mesiaca, za ktorý sa paušálny príspevok poskytuje.

**Zamestnávateľ je povinný najmä:**

* vytvárať absolventovi školy podmienky na vykonávanie absolventskej praxe,
* preukázateľne oboznámiť absolventa školy so všeobecne záväznými právnymi predpismi, s vnútornými predpismi a predpismi na zaistenie bezpečnosti a ochrany zdravia pri vykonávaní absolventskej praxe,
* viesť evidenciu dochádzky absolventa školy a predkladať ju mesačne do desiatich pracovných dní po uplynutí kalendárneho mesiaca úradu práce, sociálnych vecí a rodiny,
* oznámiť úradu práce, sociálnych vecí a rodiny neúčasť absolventa školy na vykonávaní absolventskej praxe, ako aj predčasné skončenie vykonávania absolventskej praxe najneskôr do dvoch pracovných dní,
* povereným zamestnancom úradu práce, sociálnych vecí a rodiny umožniť vykonať kontrolu plnenia dohody medzi úradom práce, sociálnych vecí a rodiny a zamestnávateľom,
* neznížiť počet pracovných miest z dôvodu prijatia uchádzača o zamestnanie na vykonávanie absolventskej praxe.

# Príspevok na dochádzku za prácou - § 53

Úrad práce, sociálnych vecí a rodiny poskytuje mesačne príspevok na dochádzku za prácou na *úhradu časti cestovných výdavkov na dochádzku z miesta trvalého pobytu alebo z miesta prechodného pobytu do miesta výkonu zamestnania uvedeného v pracovnej zmluve a späť* zamestnancovi, ktorý bol uchádzačom o zamestnanie vedeným v evidencii uchádzačov o zamestnanie najmenej tri mesiace a ktorý bol vyradený z evidencie uchádzačov o zamestnanie z dôvodu vzniku pracovného pomeru alebo obdobného pracovného vzťahu okrem pracovnoprávneho vzťahu založeného dohodami o prácach vykonávaných mimo pracovného pomeru, ak o príspevok na dochádzku za prácou písomne požiada najneskôr do jedného mesiaca od nástupu do zamestnania. Príspevok na dochádzku za prácou sa môže **opätovne** poskytnúť po uplynutí dvoch rokov od ukončenia obdobia jeho poskytovania.

Príspevok na dochádzku za prácou sa poskytuje zamestnancovi najviac počas šiestich mesiacov od jeho nástupu do zamestnania.

Príspevok na dochádzku za prácou sa poskytuje na úhradu cestovných výdavkov na dopravu hromadnými dopravnými prostriedkami, najviac v sume 135 eur mesačne v závislosti od vzdialenosti miesta výkonu zamestnania od miesta trvalého pobytu alebo od miesta prechodného pobytu zamestnanca. Príspevok sa ***neposkytuje*** zamestnancovi, ktorý dochádza z miesta trvalého pobytu alebo z miesta prechodného pobytu do miesta výkonu zamestnania uvedeného v pracovnej zmluve *v rámci jednej obce*.

Príspevok na dochádzku za prácou poskytuje úrad práce, sociálnych vecí a rodiny, v ktorého evidencii uchádzačov o zamestnanie bol zamestnanec vedený, do 30 kalendárnych dní od preukázania trvania zamestnania.

# Príspevok na presťahovanie za prácou - § 53a

Príspevok na presťahovanie za prácou je náhrada časti preukázaných výdavkov súvisiacich s presťahovaním uchádzača o zamestnanie z miesta jeho trvalého pobytu v súvislosti so získaním zamestnania, ak miesto jeho nového trvalého pobytu na území Slovenskej republiky, do ktorého sa presťahoval, je vzdialené od miesta pôvodného trvalého pobytu najmenej 50 km.

Príspevok na presťahovanie za prácou sa poskytuje občanovi, ktorý bol uchádzačom o zamestnanie vedeným v evidencii uchádzačov o zamestnanie najmenej 3 mesiace a ktorý bol vyradený z evidencie uchádzačov o zamestnanie z dôvodu vzniku pracovného pomeru alebo obdobného pracovného vzťahu okrem pracovnoprávneho vzťahu založeného dohodami o prácach vykonávaných mimo pracovného pomeru, ak o tento príspevok písomne požiada.

O príspevok na presťahovanie za prácou môže občan požiadať najneskôr do 12 mesiacov od zmeny miesta trvalého pobytu v súvislosti so získaním zamestnania.

Príspevok na presťahovanie za prácou sa poskytuje **jednorazovo raz za dva roky**,a to vo výške **najviac 1327,76 eur.**

Ak o príspevok na presťahovanie za prácou požiadajú písomne obaja manželia, ktorí spĺňajú uvedené podmienky, príslušný úrad práce, sociálnych vecí a rodiny poskytne tento príspevok len jednému z manželov.

**Príspevok na podporu mobility za prácou - § 53a**

Úrad práce, sociálnych vecí a rodiny poskytuje mesačne príspevok na podporu mobility za prácou na *úhradu časti výdavkov na bývanie súvisiacich so zmenou pobytu v súvislosti so získaním zamestnania najmenej na šesť mesiacov* zamestnancovi, ktorý bol uchádzačom o zamestnanie vedeným v evidencii uchádzačov o zamestnanie najmenej tri mesiace a ktorý bol vyradený z evidencie uchádzačov o zamestnanie z dôvodu vzniku pracovného pomeru alebo obdobného pracovného vzťahu okrem pracovnoprávneho vzťahu založeného dohodami o prácach vykonávaných mimo pracovného pomeru, ak o príspevok na podporu mobility za prácou písomne požiada najneskôr do troch mesiacov odo dňa vyradenia z evidencie uchádzačov o zamestnanie. Prílohou k žiadosti je ***kópia dokladu o zmene trvalého pobytu*** alebo ***o nahlásení prechodného pobytu*** a ***kópia pracovnej zmluvy***. Príspevok na podporu mobility za prácou sa ***neposkytuje***, ak je zamestnancovi *poskytovaný príspevok na dochádzku za prácou podľa § 53*.

**Zmena pobytu** na účely poskytnutia príspevku na podporu mobility za prácou je *zmena miesta trvalého pobytu alebo nahlásenie prechodného pobytu*, ak je miesto nového trvalého pobytu na území Slovenskej republiky vzdialené od miesta pôvodného trvalého pobytu najmenej 70 km alebo ak je miesto prechodného pobytu na území Slovenskej republiky vzdialené od miesta trvalého pobytu najmenej 70 km.

Výdavky na bývanie súvisiace so zmenou pobytu na účely poskytnutia príspevku na podporu mobility za prácou sú *preukázané mesačné výdavky na*

1. *úhradu za plnenia poskytované s užívaním bytu* alebo
2. *nájomné*.

Príspevok na podporu mobility za prácou sa poskytuje najviac počas šiestich mesiacov. Zamestnancovi, ktorý bol pred získaním zamestnania **znevýhodneným uchádzačom o zamestnanie**, sa príspevok na podporu mobility za prácou poskytuje aj počas ďalších najviac šiestich mesiacov. Mesačná výška príspevku je **80 % zo sumy preukázaných mesačných výdavkov na úhradu za plnenia poskytované s užívaním bytu alebo nájomné**, **najviac 250 eur** *počas obdobia podľa prvej vety tohto odseku* a **najviac 125 eur** *počas obdobia podľa druhej vety tohto odseku*.

Ak o príspevok na podporu mobility za prácou požiadajú obaja manželia, úrad práce, sociálnych vecí a rodiny poskytne príspevok na podporu mobility za prácou len jednému z manželov.

Príspevok na podporu mobility za prácou poskytuje úrad práce, sociálnych vecí a rodiny, v ktorého evidencii uchádzačov o zamestnanie bol zamestnanec vedený, do 30 dní od preukázania trvania zamestnania a výdavkov na bývanie súvisiacich so zmenou pobytu, ak tieto skutočnosti zamestnanec preukázal **najneskôr do 30 dní od uplynutia mesiaca, za ktorý sa príspevok poskytuje**.

Úrad práce, sociálnych vecí a rodiny **opätovne** poskytne príspevok na podporu mobility za prácou najskôr po uplynutí dvoch rokov od ukončenia obdobia jeho poskytovania.